La modificació de l'ordenança municipal de retirada de vehicles de la via pública ja ha entrat en vigor
27 de juny 2023

La modificació de l'ordenança municipal de retirada de vehicles de la via pública ja ha entrat en vigor després de la seua publicació en el Butlletí de la Província de València del dia 27 de juny de 2023 i no haver-se produït prèviament reclamacions ni suggeriments en el període d'informació pública i audiències. Esta modificació era necessària per a donar resposta a un supòsit d'estacionament en zona de prohibició temporal senyalitzada no contemplat fins ara, i que generava càrregues econòmiques tant a les persones propietàries dels vehicles com a l'administració que destina recursos per a la seua intervenció.

Esta mesura es va adoptar, per acord plenari del 30 de juny de 2022, amb l'objectiu de reduir els càrrecs econòmics dels propietaris o conductors associats a la retirada dels vehicles que es troben en la zona senyalitzada, prèviament a la senyalització, i no siguen retirats per la propietat abans de l'inici de l'acte pel qual s'ha senyalitzat la prohibició.

En este sentit, l'article 6é, de Retirada de Vehicles per Raons d'Urgència, s'establix que quan siga necessari traslladar un o diversos vehicles per diversos motius (neteja de la via pública, reparacions viàries, poda d'arbres, desfilades, processons, proves esportives o qualssevol altres), sense que s'haja pogut senyalitzar la via amb plaques portàtils d'estacionament prohibit amb una antelació mínima de 48 hores a l'acte que motiva la seua col·locació s'intentarà localitzar al seu propietari perquè el retire. En el cas que no puga localitzar-se el conductor, el vehicle es traslladarà al lloc més pròxim possible al qual es trobava estacionat; la taxa corresponent serà abonada pel sol·licitant del servici i no pel propietari del vehicle.

Així mateix, la senyalització prèvia quedarà establida amb un mínim de 48 hores d'antelació, mitjançant la col·locació de plaques mòbils d'estacionament prohibit, figurant a l'interior de les plaques la llegenda expressant el motiu de la prohibició, així com els dies i horaris que comprén la mateixa.

En el moment de col·locació dels senyals de prohibició d'estacionament, la Policia Local prendrà un llistat de matrícules on figuren els vehicles que es troben estacionats en eixe moment.

Abans del començament de l'acte pel qual s'haja establit la senyalització, es procedirà per part dels i les agents mitjançant la utilització del servici de grua, a la retirada de tots els vehicles que existisquen dins de la zona delimitada per les plaques. Els vehicles que es troben en els llistats de matrícules es desplaçaran al lloc que establisca el comandament del servici sense generar cap despesa per als seus propietaris.

Els vehicles que siguen retirats i no es troben en els llistats de matrícules, atés que han arribat amb posterioritat a la ubicació de les plaques de prohibició, seran retirats per la grua al depòsit municipal, corrent els seus propietaris o conductors amb les despeses generades.

D'altra banda, en el cas que no existisca informe de matrícules de la zona afectada per plaques mòbils seran desplaçats, sense cap cost per al propietari, tots els vehicles que estiguen en esta zona, en desconéixer si en el moment de col·locació de les plaques mòbils estaven en este lloc ja estacionats.

Finalment, es procedirà a la retirada del vehicle al depòsit municipal quan el vehicle haja sigut estacionat amb posterioritat a la prohibició d'estacionament, encara que la senyalització no estiguera col·locada amb 48 hores d'antelació. Corrent els seus propietaris o conductors amb les despeses generades.

*   [](http://www.facebook.com/sharer.php?u=https://aytosagunto.es/va/actualitat/la-modificacio-de-l-ordenanca-municipal-de-retirada-de-vehicles-de-la-via-publica-ja-ha-entrat-en-vigor/ "Facebook")
*   [](http://twitter.com/share?url=https://aytosagunto.es/va/actualitat/la-modificacio-de-l-ordenanca-municipal-de-retirada-de-vehicles-de-la-via-publica-ja-ha-entrat-en-vigor/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-modificacio-de-l-ordenanca-municipal-de-retirada-de-vehicles-de-la-via-publica-ja-ha-entrat-en-vigor/ "Linked In")
*   [](mailto:?body=https://aytosagunto.es/va/actualitat/la-modificacio-de-l-ordenanca-municipal-de-retirada-de-vehicles-de-la-via-publica-ja-ha-entrat-en-vigor/)